Miður að forstjóri hafi reynt að sverta mannorð Rannsóknarskip Hafrannsóknastofnunar , Árni Friðriksson RE , siglir úr Reykjavíkurhöfn . mbl.is / Sigurður Bogi Þrír fyrrverandi sviðsstjórar hjá Hafrannsóknastofnun segja að greinargerð fyrrverandi mannauðsstjóra stofnunarinnar , þar sem hann sagði stofnunina ekki hafa komið heiðarlega fram vegna uppsagna starfsmanna , sé í samræmi við þeirra upplifun af atburðarásinni . Fram kemur í tilkynningu að þeim þyki miður að Sigurður Guðjónsson , forstjóri stofnunarinnar , hafi reynt að sverta mannorð Sólmundar Más Jónssonar , fyrrverandi mannauðsstjóra , í kvöldfréttum RÚV í gær í stað þess að svara efnislega hvort í einhverju sé farið með rangt mál í greinargerðinni . Tilkynningin í heild sinni : „ Greinagerð fyrrverandi mannauðsstjóra Hafrannsóknastofnunar , Sólmundar Más Jónssonar , þar sem hann fer yfir aðdraganda þess að 10 starfsmönnum Hafró var sagt upp þann 21. nóvember síðastliðinn hefur verið töluvert í umræðu fjölmiðla undanfarinn sólarhring . Í kvöldfréttum ríkissjónvarpsins kl. 22 í gær , 12. desember vísar Sigurður Guðjónsson forstjóri stofnunarinnar þeim ásökunum sem fram koma í greinargerð Sólmundar á bug og af orðum hans má dæma að Sólmundur fari með ósannindi í lýsingu sinni á aðdraganda uppsagna starfsman [ n ] anna . Við undirrituð sem öll vorum í framkvæmdastjórn Hafrannsóknastofnunar í aðdraganda uppsagnanna viljum að fram komi að lýsing Sólmundar er í samræmi við okkar upplifun af atburðarásinni . Það er miður að forstjóri stofnunarinnar reyni að sverta mannorð Sólmundar með þeim hætti sem heyra mátti í kvöldfréttum RÚV í gær í stað þess að svara efnislega ef í einhverju er farið með rangt mál í þeirri greinargerð . Ásta Guðmundsdóttir , fyrrverandi sviðsstjóri Gagnagrunna og upplýsingatækni Héðinn Valdimarsson , fyrrverandi sviðsstjóri Umhverfissviðs Þorsteinn Sigurðsson , fyrrverandi sviðsstjóri Uppsjávarlífríkissviðs “